EUROOPAN KOMISSIO Bryssel 22.7.2020 JOIN(2020) 12 final YHTEINEN KERTOMUS EUROOPAN PARLAMENTILLE JA NEUVOSTOLLE MACAON ERITYISHALLINTOALUE: VUOSIKERTOMUS 2019



YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2019 Tiivistelmä Siitä lähtien kun Macao vuonna 1999 palautettiin Kiinan kansantasavallalle, Euroopan unioni (EU) ja sen jäsenvaltiot ovat seuranneet tiiviisti Macaon erityishallintoalueen poliittista ja taloudellista kehitystä ”yksi maa, kaksi järjestelmää” -periaatteen puitteissa. EU pitää kiinni ”yhden Kiinan” politiikasta ja tukee ”yksi maa, kaksi järjestelmää” -periaatetta ja sen täytäntöönpanoa. Tämä vuosikertomus Macaon kehityksestä on laadittu Euroopan parlamentille vuonna 1997 annetun sitoumuksen mukaisesti. ”Yksi maa, kaksi järjestelmää” -periaatteen noudattamista jatkettiin vuonna 2019, mikä hyödytti Macaon erityishallintoaluetta, koko Kiinaa ja kansainvälistä yhteisöä. Uusi hallintojohtaja Ho Iat-Seng astui virkaansa joulukuussa. Presidentti Xi Jinping teki kolmen päivän vierailun Macaoon uuden hallintojohtajan nimityksen sekä Macaon palauttamisen 20-vuotispäivän kunniaksi. Yleisesti ottaen Macaon kansalaisten oikeuksia ja perusvapauksia kunnioitettiin edelleen, ja vuonna 2019 noudatettiin myös oikeusvaltioperiaatetta Macaon perustuslaissa vahvistetun ”yksi maa, kaksi järjestelmää” -periaatteen mukaisesti. Macaon tiedotusvälineissä jaettiin edelleen monenlaisia näkemyksiä, vaikkakin itsesensuurin lisääntyminen on aiheuttanut huolta. Perustuslaki ja muut säädökset eivät mahdollista yleistä ja yhtäläistä äänioikeutta. EU kannustaa kuitenkin Macaon viranomaisia edistämään kansalaisten osallistumista hallintojohtajan ja lakiasäätävän kokouksen vaaleihin. Talouden näkökulmasta Macao pysyi maailman suurimpana kasinokeskuksena ja rahapeleihin liittyvä matkailu toimii alueen talouskasvun moottorina. Kiinan talouden hidastuminen sekä Yhdysvaltain ja Kiinan välinen kauppasota olivat pääsyitä siihen, että Macaon bruttokansantuote (BKT) supistui 3,5 prosenttia. Tämä osoittaa selvästi, kuinka voimakkaasti Macaon pieni ja suurelta osin avoin talous on riippuvainen Manner-Kiinan taloudessa, finanssialalla sekä politiikassa tapahtuvasta kehityksestä. Talouden monipuolistamista jatkettiin kohtalaisella menestyksellä; rahapelitoiminnan osuus BKT:stä on edelleen melkein puolet. Talousyhteistyötä Manner-Kiinan kanssa tiivistettiin vuonna 2019, ja presidentti Xi Jinpingin vierailun yhteydessä ilmoitettiin uusista toimenpiteistä rahoituspalvelujen alalla Macaon talouden monipuolistamisen tukemiseksi. Poliittinen kehitys Macaon hallinnossa tapahtui merkittäviä henkilövaihdoksia vuoden lopulla: uudeksi hallintojohtajaksi valittiin Ho Iat-Seng ja muitakin korkeita virkamiehiä nimitettiin. Vaalilautakunta valitsi 25. elokuuta Ho Iat-Sengin uudeksi hallintojohtajaksi ja Fernando Chuin seuraajaksi. Ho Iat-Seng sai 400 äänestä 392. Koska vastaehdokas olisi tarvinnut taakseen 66 vaalilautakunnan jäsentä, Ho Iat-Seng valittiin tehtävään yksimielisesti. Uusi hallitus astui virkaansa 20. joulukuuta. Tuleva hallintojohtaja vannoi virkavalan presidentti Xi Jinpingin kolmipäiväisen Macaon-vierailun aikana. Kaksi viidestä valtiosihteeristä – turvallisuusasioista vastaava valtiosihteeri sekä liikenteestä ja julkisista rakennusurakoista vastaava valtiosihteeri – valittiin edellisen kauden valtiosihteerien joukosta. Kolme edellisen toimeenpanoneuvoston 11 jäsenestä jatkoi tehtävässään. Useat lainsäädäntöaloitteet saivat merkittävää huomiota vuoden aikana. Kyberturvallisuutta koskeva laki hyväksyttiin 22. joulukuuta 2019. Kyseisessä laissa muun muassa edellytetään, että televiestintäpalvelujen käyttäjien on rekisteröidyttävä oikealla nimellä esimerkiksi ennalta maksettuja SIM-kortteja ostaakseen. Televiestintäpalvelujen tarjoajien on huolehdittava tämän vaatimuksen täytäntöönpanosta. Internetpalvelujen tarjoajat säilyttävät verkon käyttäjien tapahtumalokit vähintään vuoden ajan. Keskeisen infrastruktuurin (kuten liikenne-, televiestintä-, sähkö- ja vedenjakeluverkkojen) operaattoreiden on toteutettava kyberturvallisuuteen liittyviä toimenpiteitä. Tarkoituksena on perustaa oikeuslaitokseen liittyvän poliisiviranomaisen alaisuuteen uusi kyberturvallisuuskeskus, joka reagoi verkkohyökkäyksiin ja valvoo tiedonsiirtoa ja tietovirtoja. Lain rikkomisesta voi seurata 50 000–5 000 000 Macaon patacan sakkorangaistus. Turvallisuusasioista vastaava valtiosihteeri Wong Sio-Chak korosti, että viranomaiset eivät valvo yksittäisiä verkkotoimintoja tai rajoita sananvapautta, sillä oikeuslaitokseen liittyvä poliisiviranomainen valvoo vain tiedon liikkeitä analysoimatta sen sisältöä. Macaon virkamiesten yhdistys lähetti turvallisuusasioista vastaavalle valtiosihteerille kirjeen, jossa se esitti huolensa uuden lain yhteensopivuudesta perustuslain kanssa henkilökohtaisen vapauden ja muiden näkökohtien osalta.

Uutta väestönsuojelulakia koskevan ehdotuksen mukaan huhupuheiden ja väärän tiedon levittämisestä hätätilanteissa tulee rangaistava teko. Tätä toimenpidettä sovellettaisiin vain silloin, kun viranomaisten pelastuspalvelutoimet on otettu täysimääräisesti käyttöön, kuten taifuunien aiheuttamissa kriisitilanteissa. Lakiehdotukseen tehdyt tarkistukset on pantu myönteisesti merkille, mutta kansalaisyhteiskuntaa ja lehdistöä edustavat järjestöt ovat ilmaisseet huolensa toimenpiteen mahdollisesta vaikutuksesta ilmaisun- ja lehdistönvapauteen. Demokratiaa ajavan lainsäätäjän ehdotus hallintojohtajan valintaa koskevan lain muuttamisesta siten, ettei hallituksen johtopaikkaa voi tavoitella menettelyn lopussa vain yksi ehdokas, hylättiin sillä perusteella, että vain hallitus voi ehdottaa muutoksia Macaon poliittiseen järjestelmään. Poliisi ilmoitti, että vuoden 2020 ensimmäisen neljänneksen loppuun mennessä Macaossa asennetaan ja otetaan testikäyttöön ensimmäiset 50 kasvotunnistuksella varustettua julkista valvontakameraa. Lisäksi asennetaan ja testataan 50 liikennekameraa ajoneuvojen rekisterikilpien tunnistusta varten. Paikallisviranomaiset suunnittelevat ottavansa käyttöön kaikkiaan 2 400 videovalvontakameraa vuoteen 2023 mennessä. Tämä tehtäisiin kuudessa vaiheessa. Poliisi totesi 7. marraskuuta 2019 antamassaan lausunnossa, että kasvontunnistusteknologiaa on tarkoitus käyttää ainoastaan poliisin rikostutkinnassa. Macaon viranomaiset vetosivat edelleen turvallisuusnäkökohtiin evätessään joiltakin toimittajilta, kansalaisaktivisteilta ja julkisuuden henkilöiltä pääsyn Macaoon esimerkiksi Hongkongista. Macaon maahanmuuttoviranomaisilla on oikeus evätä pääsy alueelle, mutta kyseisiä tapauksia ei käsitellä avoimesti. Oikeudet, vapaudet ja yhtäläiset mahdollisuudet Yleisesti ottaen oikeudet, perusvapaudet ja oikeusvaltioperiaate toteutuivat Macaon perustuslaissa taatun tason mukaisesti sekä ”yksi maa, kaksi järjestelmää” -periaatetta noudattaen. Toistaiseksi ei ole tehty aloitetta riippumattoman ihmisoikeuselimen perustamiseksi YK:n kidutuksen vastaisen komitean joulukuussa 2015 antaman suosituksen mukaisesti. Lehdistönvapautta kunnioitettiin yleisesti, vaikkakin itsesensuuri lisääntyi. Macaon toimittajien yhdistys julkaisi vuoden aikana lausuntoja, joissa kiinnitettiin huomiota lehdistönvapautta koskeviin ongelmiin, kuten lehdistöön kohdistuneeseen painostukseen ennen Xi Jinpingin vierailua. Macaossa kunnioitettiin yleisesti ottaen kokoontumisvapautta. Poliisi ei kuitenkaan myöntänyt lupaa julkisille kokoontumisille, joiden tarkoituksena oli osoittaa solidaarisuutta mielenosoittajille Hongkongissa. Macaon ylin muutoksenhakutuomioistuin hylkäsi 30. syyskuuta 2019 valituksen, joka oli tehty Hongkongin poliisin kovia otteita vastaan suunniteltua mielenosoitusta koskevasta kiellosta. Tuomion mukaan tällainen mielenosoitus olisi ollut laiton useista syistä, muun muassa siksi, että ”se olisi merkinnyt puuttumista Hongkongin sisäisiin asioihin”. Tiananmenin aukion mielenosoitusten 30. vuosipäivän kunniaksi järjestettiin kynttilämielenosoitus. Lakiasäätävä kokous hyväksyi 8. heinäkuuta hallituksen esityksen lakisääteisestä vähimmäispalkasta, joka koskisi kotityöntekijöitä ja vammaisia työntekijöitä lukuun ottamatta kaikkia työntekijöitä. Macao ei ole tosiasiallisesti pannut täytäntöön yhdistymisvapautta ja työehtosopimusneuvotteluja sellaisina kuin ne on vahvistettu Kansainvälisen työjärjestön (ILO) yleissopimuksissa. EU kannustaa edelleen Macaota toteuttamaan tähän liittyvät toimet. Ihmiskaupan torjumiseksi ponnistellaan merkittävästi erilaisilla toimenpiteillä, joihin kuuluu esimerkiksi ihmiskaupan torjuntaa koskevan koulutuksen järjestäminen hallituksen virkamiehille ja epäiltyjen pakkotyötapausten tutkinta. EU on valmis tiivistämään yhteistyötä tähän maailmanlaajuiseen haasteeseen vastaamiseksi. Seksuaaliseen suuntautumiseen ja sukupuoli-identiteettiin perustuva syrjintä aiheuttaa edelleen huolta etenkin työllisyyden, koulutuksen ja terveydenhuollon alalla. Laki, jolla perheväkivallasta tehdään rangaistava teko, ei vielä kata samaa sukupuolta olevien suhteita. Kesäkuussa 2014 YK:n taloudellisia, sosiaalisia ja sivistyksellisiä oikeuksia käsittelevä YK:n komitea kehotti Macaota säätämään kattavaa syrjinnän vastaista lainsäädäntöä. Macao on jatkanut vahvaa pyrkimystään torjua korruptiota toteuttamalla erilaisia toimenpiteitä esimerkiksi korruptionvastaisen komission tekemän työn kautta. Uusi korruption torjunnasta vastaava komissaari nimitettiin joulukuussa 2019. Korruptionvastaisen komission maaliskuussa julkaisemassa raportissa tuotiin esiin tärkeimmät huolenaiheet sekä jatkuvat ponnistelut korruption torjumiseksi virkamiesten keskuudessa. Taloudellinen kehitys Vuonna 2019 Macao säilytti asemansa yhtenä maailman rikkaimmista talouksista mitattuna BKT:llä henkeä kohti. Macao oli maailman suurin myös rahapeliteollisuuden alalla. Vuoden aikana Macaon talous supistui 4,7 prosenttia, mikä johtui pääasiassa palveluviennin ja sijoitusten vähenemisestä. Sijoitukset vähenivät 20,1 prosenttia edellisvuoteen verrattuna. Suurin syy tähän oli se, että rakentamiseen investoitiin vähemmän. Rahapeleihin liittyvä vienti laski 4 prosenttia ja matkailupalvelutoiminta 5,7 prosenttia edellisvuoteen verrattuna. Palveluviennin lasku johtui suurelta osin siitä, että matkailijoiden Macaoon jättämä kokonaissumma pieneni 8 prosenttia edellisvuodesta. Vaikka maahan saapuvien matkailijoiden määrä kasvoi vuoden aikana 10 prosenttia (39,4 miljoonaan matkailijaan, joista 70 prosenttia tuli Manner-Kiinasta), matkailijat kuluttivat henkeä kohden 16,5 prosenttia vähemmän. Tämä mitätöi matkailijoiden määrän kasvun merkityksen. Laskusuhdanteesta huolimatta Macaossa on edelleen täystyöllisyys. Työttömyysaste on pysynyt viimeisten kahdeksan vuoden ajan (myös vuosien 2014–2016 taantumassa) alle 2 prosentissa, eikä vuosi 2019 ollut poikkeus. Tässä tilanteessa Macaon erityishallintoalue on hyvin riippuvainen ulkomaalaisista työntekijöistä, joiden osuus on noin 40 prosenttia koko työvoimasta. Inflaatio pysyi hallinnassa: vuonna 2019 inflaatioaste oli 2,75 prosenttia. Macaon julkistalouden tila pysyi vakaana vuonna 2019. Erityishallintoalueella on hyvät varannot (580 miljardia Macaon patacaa eli 67 miljardia euroa), ja sen julkinen talous on ollut jatkuvasti ylijäämäinen.

Talouspolitiikassa on jatkettu matkailu- ja rahapelialojen (eli Macaon tärkeimpien teollisuudenalojen) vakauttamisen ohella pitkäaikaisia toimia talouden monipuolistamiseksi. Macaon uusi hallintojohtaja Ho Iat-Seng toisti nämä ensisijaiset tavoitteet myös virkaanastujaispuheessaan ja uudenvuoden viestissään joulukuussa kuvaillessaan poliittista ohjelmaansa, jonka painopisteinä ovat talous ja elinkeinoelämä. Monipuolistaminen kattaa edelleen seuraavat toimet: ·kehitetään kokous- ja näyttelytoimintaa sekä luovia aloja · tuetaan Macaon kehitystä perinteisen kiinalaisen lääketieteen keskuksena ·edistetään rahoitusleasingpalvelujen kaltaisia erityisrahoituspalveluja ja · kehitetään Macaota Kiinan ja portugalinkielisten maiden välisenä kaupankäyntiin liittyvää yhteistyötä tukevien palvelujen keskuksena. Monipuolistamistoimista huolimatta Macao on edelleen hyvin riippuvainen rahapeleistä ja matkailuista ja pelkästään rahapelialan osuus on yhä puolet Macaon BKT:stä. Vuosien 2016–2020 viisivuotisen kehityssuunnitelman mukaisesti tavoitteena on lisätä muiden kuin rahapelien osuutta kasinoyrittäjien tulonlähteistä 9 prosenttiin vuoteen 2020 mennessä. Macaon tilasto- ja väestönlaskentavirasto julkaisi joulukuussa talouden monipuolistamista käsittelevän raportin, jonka mukaan muiden lähteiden kuin rahapelien osuus kasinoyrittäjien tuloista oli 9,97 prosenttia vuonna 2018. Talouden monipuolistamisesta rahapeli- ja matkailualan ulkopuolelle esimerkiksi rahoitusalaa kehittämällä voidaan todeta, että sopivan ja ammattitaitoisen työvoiman saaminen on haaste Macaolle. Ympäristönsuojeluun ja ilmastopolitiikkaan liittyy edelleen suuria haasteita. Ainoita merkittäviä saavutuksia vuonna 2019 olivat muovipussien maksujärjestelmän käyttöönotto pitkän odotuksen jälkeen, jätteen esikäsittelyn parantaminen ennen vientiä sekä sähköajoneuvojen latauspisteiden, muovipullojen kierrätyskoneiden ja juomavesijäähdyttimien määrän lisääminen eri puolilla erityishallintoaluetta. Vuoden aikana avattiin myös Macaon pikaraideliikenneverkkoon kuuluva Taipa-linja, jonka käyttöönotto oli viivästynyt pahasti. Alueellinen yhteistyö Pitkään odotettu Guangdongin, Hongkongin ja Macaon lahden suuraluetta koskeva suunnitelma julkaistiin helmikuussa 2019. Macao nimettiin yhdeksi suuralueen neljästä pääkaupungista (Hongkongin, Shenzhenin ja Guangzhoun ohella), joilla on keskeinen rooli alueen kehittämisessä. Suunnitelman mukaan Macao jatkaa taloutensa monipuolistamista ja vakiinnuttaa samalla asemansa maailmanluokan matkailu- ja vapaa-ajan keskuksena sekä Kiinan ja portugalinkielisten maiden välisenä kaupankäyntiin liittyvää yhteistyötä tukevien palvelujen keskuksena. Neljän kuukauden kuluttua suunnitelman julkaisemisesta Macaon hallitus julkaisi viisivuotiseen kehityssuunnitelmaan (2016–2020) laaditun liitteen, jossa määritellään Macaon osuus suuralueen rakentamisessa. Vuoden aikana ilmoitettiin useista erilaisista toimenpiteistä. Esimerkkeinä voidaan mainita tulliyhteistyön tiivistäminen sekä macaolaisten asumisen, opiskelun ja työskentelyn helpottaminen muualla suuralueen sisällä. Rahoituspalvelujen alalla tehtävässä yhteistyössä edistyttiin vuonna 2019. Helmikuussa julkaistussa suuraluetta koskevassa suunnitelmassa Macaolle annettiin tehtäväksi tutkia mahdollisuus perustaa renminbimääräisten arvopapereiden markkinat. Macaon rahaviranomainen jätti hakemuksen keskushallinnolle tätä varten lokakuussa. Heinäkuussa Kiina laski liikkeeseen Macaossa ensimmäiset valtion offshore-joukkovelkakirjat, joiden arvo oli 2 miljardia renminbiä (286 Yhdysvaltain dollaria). Presidentti Xi Jinpingin Macaon-vierailun yhteydessä joulukuussa 2019 esiteltiin toimenpidepaketti talouden monipuolistamisen tukemiseksi. Erityisenä painopisteenä oli rahoitusala. Eniten julkisuutta sai Kiinan kansantasavallan keskuspankin ilmoitus, jonka mukaan Macaosta tulevien renminbimääräisten rahalähetysten päiväkohtainen enimmäismäärä nostettaisiin 50 000:sta 80 000 renminbiin eli samalle tasolle Hongkongin kanssa. Ilmoitus oli kuitenkin lähinnä symbolinen, koska se kattaa yksityishenkilöiden tekemät siirrot, ei yhtiöiltä tulevia siirtoja. Raporttien mukaan myös suunnitelmia uuden renminbin keskittyvän arvopaperipörssin ja renminbi-selvityskeskuksen perustamisesta vauhditetaan. Lisäksi kerrottiin toimenpiteistä, joilla kannustetaan Manner-Kiinan pankkeja ja vakuutusyhtiöitä aloittamaan liiketoiminta Macaossa sekä tuetaan Manner-Kiinassa toimivia rahoitusalan yrityksiä liiketoiminnan laajentamisessa Macaoon. Macao toimii siltana Kiinan ja portugalinkielisten maiden välillä. Näin ollen se haluaa toimia renminbimääräisten arvopaperien selvityskeskuksena, kaupankäyntiin liittyvää yhteistyötä tukevien palvelujen keskuksena portugalinkielisten maiden ja Kiinan välillä, portugalinkielisistä maista peräisin olevien tuotteiden kaupan keskuksena sekä talouden ja kaupan alan yhteistyötä tukevana kokous- ja näyttelykeskuksena. Yhdessä Zhuhain kanssa Macao kehittää Hengqinin saarta, joka sijaitsee itä-Macaossa Guangdongin maakunnassa. Hengqinin saaren infrastruktuuriin lukeutuvat muun muassa nuorten yrittäjyyteen keskittyvä ”Youth Entrepreneurship Valley”, Guangdong-Macaon perinteiseen kiinalaiseen lääketieteeseen erikoistunut tiede- ja teknologiakeskus, Guangdong-Macaon yhteistyön teollinen keskus sekä Macaon yliopistokampus. Macaossa vieraillessaan presidentti Xi Jinping ilmoitti, että Macao saisi saarelta lisää maata koulutuksen ja terveydenhuollon kehityksen tukemiseksi. EU:n ja Macaon kahdenväliset suhteet Vuonna 2019 EU oli edelleen Macaon toiseksi merkittävin tuoja-alue Manner-Kiinan jälkeen. EU:n osuus Macaon kokonaistuonnista oli 27,6 prosenttia. Toisaalta vain 1,5 prosenttia erityishallintoalueen tavaraviennistä suuntautui Eurooppaan. EU:n kauppa Macaon kanssa on ollut jo pitkään ja on yhä ylijäämäinen. Tämä selittyy sillä, että Macaon tuonnin kysyntä on kasvanut vakaasti vuosien aikana samaa tahtia rahapeli- ja matkailualojen kanssa, kun taas Macaon tehdasteollisuuden osuus on kaventunut noin 1 prosenttiin BKT:stä. Kahdenvälinen tavarakauppa kasvoi 27,1 prosenttia eli 1,2 miljardiin euroon vuonna 2019. EU:n vienti Macaoon lisääntyi 1,1 miljardiin euroon, ja kasvua oli 33,2 prosenttia edellisvuoteen nähden. Tämän johdosta kauppataseen ylijäämä oli 1 miljardia euroa. Macao on eurooppalaisille ylellisyystuotteille kasvava markkina. EU:n tärkeimpiä vientituotteita olivat markkinoiden yläsegmenttiin kuuluvat nahkatavarat, vaatteet, kellot ja korut, elintarvikkeet ja juomat sekä autot. EU on Macaon kolmanneksi suurin ulkomainen sijoittaja Hongkongin ja Manner-Kiinan jälkeen (lukuun ottamatta offshore-keskuksia). Macaon julkaisemien tilastojen mukaan EU:n osuus kaikista suorista ulkomaisista sijoituksista oli 5,3 prosenttia (15,6 miljardia Macaon patacaa) vuonna 2018. Portugalin osuus EU:sta Macaoon kohdistuvista sijoituksista oli 60 prosenttia eli 9,2 miljardia Macaon patacaa. EU:n ja Macaon sekakomitean 23. kokous pidettiin Brysselissä 11. kesäkuuta 2019. Kokouksessa käsiteltiin lukuisia aiheita, kuten kauppaa ja sijoituksia, monenvälistä yhteistyötä, verotuskysymyksiä, julkisia hankintoja, rahanpesun ja terrorismin rahoittamisen vastaisia toimia, ympäristöasioita sekä ihmiskauppaa. Horisontti 2020 -ohjelman alainen yhteisrahoitusmekanismi perustettiin vuonna 2015 järjestetyn EU:n ja Macaon sekakomitean kokouksen jälkeen. Marraskuussa 2019 EU ja Macaon tieteen ja teknisen kehityksen rahasto (FDCT) järjestivät Macaossa yhteistyössä konferenssin, jossa esiteltiin yhteistyömahdollisuuksia Euroopan kanssa ja keskusteltiin tavoista edistää Macaon osallistumista Horisontti 2020 ‑ohjelmaan, sillä siitä ei ollut myönnetty rahoitusta yhdellekään macaolaiselle toimijalle.